31995R2479
L 256/8
JURNALUL OFÍCIAL AL UNIUNII EUROPENE
REGULAMENTUL (CE) NR. 2479/95 AL COMISIEI
din 25 octombrie 1995
de adaptare la progresul tehnic a Regulamentului (CEE) nr. 3821/85 al Consiliului privind aparatura de înregistrare în transportul rutier
(Text cu relevanță SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3821/85 al Consiliului din 20 decembrie 1985 privind aparatura de înregistrare în transportul rutier (1), astfel cum a fost modificat ultima dată prin Actul de aderare a Austriei, a Finlandei și a Suediei, în special articolul 17,
întrucât este necesar să se elimine posibilitățile de fraudă la utilizarea aparaturii electronice de înregistrare în transportul rutier;
întrucât ținând cont de experiența dobândită și din perspectiva stării actuale a tehnicii este posibil să se protejeze cablurile de legătură dintre aparat și emițătorul de impulsuri, în scopul de a le face inviolabile, prin alte mijloace decât o teacă din oțel inoxidabil acoperită cu un strat din material plastic sertizată la capete, așa cum se prevede în prezent;
întrucât, având în vedere durata de viață a aparaturii de înregistrare existente, este necesar să se aplice această tehnologie nouă în standardele de construire și instalare comunitare pentru aparatura electronică de înregistrare;
întrucât măsurile prevăzute în prezentul regulament sunt conforme cu avizul Comitetului pentru adaptarea Regulamentului (CE) nr. 3821/85 la progresul tehnic,
ADOPTĂ PREZENTUL REGULAMENT:
Articolul 1
În capitolul V din anexa I la Regulamentul (CEE) nr. 3821/85, punctul 5 se înlocuiește cu următorul text:
„(5)
Cablurile de legătură dintre aparatura de înregistrare și emițătorul de impulsuri trebuie protejate cu o teacă din oțel inoxidabil acoperită cu un strat din material plastic sertizată la capete, exceptând cazurile în care o protecție echivalentă împotriva manipulării este garantată prin alte mijloace (de exemplu prin monitorizare electronică, cum ar fi criptarea semnalului electronic) capabile să detecteze prezența oricărui dispozitiv care nu este necesar pentru funcționarea corectă a aparaturii de înregistrare și al cărui scop este să împiedice funcționarea exactă a aparaturii de înregistrare prin scurtcircuitarea, întreruperea sau modificarea datelor electronice primite de la senzorul de viteză și de distanță. În sensul prezentului regulament, o legătură compusă din racorduri sigilate este considerată continuă.
Monitorizarea electronică sus-amintită poate fi înlocuită cu un mijloc de înregistrare electronic care să garanteze că aparatura de înregistrare este capabilă să înregistreze orice deplasare a vehiculului, independent de semnalul primit de la senzorul de viteză și de distanță.”
Articolul 2
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Se aplică de la 1 ianuarie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 octombrie 1995.